*****

ΚΑΝΟΝΙΣΜΟΣ (ΕΟΚ) αριθ. 1517/89 ΤΗΣ ΕΠΙΤΡΟΠΗΣ

της 31ης Μαΐου 1989

για τροποποίηση του κανονισμού (ΕΟΚ) αριθ. 886/87 όσον αφορά την ανακοίνωση από τα κράτη μέλη στην Επιτροπή των στοιχείων σχετικά με τις εισαγωγές επιτραπεζίων μήλων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως της αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1119/89 (2), και ιδίως το άρθρο 38 παράγραφος 1,

Εκτιμώντας:

ότι ο κανονισμός (ΕΟΚ) αριθ. 886/87 της Επιτροπής (3), όπως τροποποιήθηκε από τον κανονισμό (ΕΟΚ) αριθ. 744/89 (4), προσδιορίζει τις ανακοινώσεις που πρέπει να διαβιβάζουν τα κράτη μέλη στην Επιτροπή για την παρακολούθηση των εισαγωγών επιτραπεζίων μήλων· ότι αυτά τα μέτρα πληροφόρησης δεν έχουν εφαρμοστεί για τις εισαγωγές στην Ισπανία και στην Πορτογαλία λόγω του ότι τα δύο αυτά κράτη μέλη εφήρμοζαν ποσοτικούς περιορισμούς κατά την εισαγωγή από τρίτες χώρες για τα εν λόγω προϊόντα· ότι, ως εκ τούτου, οι πορτογαλικές αρχές αποφάσισαν, στο πλαίσιο μέτρων οικονομικής πολιτικής, να καταργήσουν όλους τους περιορισμούς κατά την εισαγωγή που ισχύουν ακόμη στον τομέα των οπωροκηπευτικών· ότι πρέπει, συνεπώς, να επεκταθεί η υποχρέωση διαβίβασης ανακοινώσεων στις εισαγωγές επιτραπεζίων μήλων προελεύσεως τρίτων χωρών που πραγματοποιούνται στην Πορτογαλία· ότι πρέπει, επιπλέον, να προβλεφθεί η εφαρμογή τους στην Ισπανία από την 1η Ιανουαρίου 1990, ημερομηνία από την οποία δεν εφαρμόζονται πλέον στο εν λόγω κράτος μέλος οι ποσοτικοί περιορισμοί κατά την εισαγωγή σύμφωνα με το άρθρο 144 της πράξης προσχώρησης της Ισπανίας και της Πορτογαλίας·

ότι πρέπει, με την ευκαιρία αυτή, να διαγραφεί, όσον αφορά την περίπτωση των εν λόγω προϊόντων, η αναφορά στην ονοματολογία ΝΙΜΕΧΕ, που δεν δικαιολογείται πλέον μετά από την έναρξη ισχύος της νέας δασμολογικής περιγραφής των προϊόντων που έχει εισαχθεί με τον κανονισμό (ΕΟΚ) αριθ. 3910/87 του Συμβουλίου (5)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 886/87 τροποποιείται ως εξής:

1. Στο άρθρο 1, το πρώτο εδάφιο αντικαθίσταται από το ακόλουθο κείμενο:

«Τα κράτη μέλη ανακοινώνουν στην Επιτροπή ανά χώρα καταγωγής τις ποσότητες και τις αξίες των επιτραπεζίων μήλων που υπάγονται στους κωδικούς ΣΟ 0808 10 91, 0808 10 93 και 0808 10 99 και έχουν τεθεί σε ελεύθερη κυκλοφορία.»

2. Στο άρθρο 2, η παράγραφος 2 αντικαθίσταται από το ακόλουθο κείμενο:

«2. Οι διατάξεις του παρόντος κανονισμού δεν εφαρμόζονται στην Ισπανία μέχρι τις 31 Δεκεμβρίου 1989.»

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Μαΐου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 118 της 20. 5. 1972, σ. 1.

(2) ΕΕ αριθ. L 118 της 29. 4. 1989, σ. 12.

(3) ΕΕ αριθ. L 85 της 28. 3. 1987, σ. 16.

(4) ΕΕ αριθ. L 80 της 23. 3. 1989, σ. 40.

(5) ΕΕ αριθ. L 370 της 30. 12. 1987, σ. 33.